<classify> RIPOTI ya Benki ya Dunia kuhusu Maendeleo ya Kilimo Tanzania, imebainisha kuwa sekta ya kilimo nchini imeanza kuwa na mabadiliko chanya. Imesema mabadiliko hayo yakitumiwa vyema, yataleta fursa zaidi katika kuongeza ajira, kuondoa umasikini na kuongeza uzalishaji.Aidha, ripoti hiyo iliyofanyiwa utafiti kwa muda wa miaka miwili, pia imeendelea kuitaja Tanzania kuwa ni nchi namba moja kati ya nchi za Jangwa la Sahara ambazo uchumi wake unakua kwa kasi. Taarifa fupi kuhusu ripoti hiyo iliwasilishwa Dar es Salaam jana na Mkurugenzi Mkazi wa Benki ya Dunia kwa Tanzania, Malawi, Zambia na Zimbabwe, Bella Bird.Bird alisema pamoja na mabadiliko hayo, iko haja kwa serikali kuchukua hatua za kuboresha sera na mazingira ya uwekezaji katika sekta hiyo ya kilimo.Alisema ripoti hiyo imeonesha kuwa kutokana na jitihada mbalimbali, zinazofanywa na serikali katika kukuza sekta ya kilimo, mabadiliko chanya yameanza kuonekana, ikiwemo kuwepo kwa ongezeko la wakulima wa kati, huku wakulima wadogo wanaolima kwa ajili ya chakula tu wakipungua.Ripoti inaonesha wakulima wa kati wameongezeka na kufikia 368,000 katika kipindi cha mwaka 2018 hadi mwaka 2014 na hivyo kuingiza takribani dola za Marekani milioni 225 hadi 300, alisema Bird.Alitaja maeneo ambayo yameanza kuwa na mabadiliko chanya kuwa ni ongezeko la uzalishaji, ongezeko la ardhi ya kilimo, masoko, huduma za kijamii kama vile barabara na huduma za fedha kwa wakulima na ajira za kilimo.Hali ya sasa ya kilimo inatoa fursa kubwa ya kuhamasisha uwekezaji wa kibinafsi na wageni na hivyo kuongeza kipato kwa watu masikini, alisema Bird.Alisema kwa takwimu za mwaka 2006 hadi 2016, kilimo kinachangia takribani asilimia 3.5 katika Pato la Taifa huku kukiwa na ongezeko la mchango wake kwenye pato hilo kwa asilimia sita kila mwaka.Hivyo, ni muhimu kwa serikali kuhakikisha sekta hiyo, inatumika vyema kupunguza umaskini.Alieleza kuwa kiuchumi, Tanzania inafanya vizuri, kwani inaongoza kwa nchi za Jangwa la Sahara kwa uchumi wake kukua kwa kasi, huku mfumuko wa bei ukizidi kushuka.Alitaja maeneo yanayochangia ukuaji wa kasi wa uchumi wa Tanzania kuwa ni sekta ya ujenzi na madini, huku sekta za kilimo na huduma zikielekea kushuka.Alisema sekta ya nishati, nayo ilipanda kwa asilimia 15, huku akielezea sekta ya ujenzi kuwa ilipanda kutokana na uwekezaji mkubwa wa sekta binafsi na sekta ya uzalishaji iliongezeka kwa asilimia tano.Kwa upande wake, Meneja wa Kilimo na Chakula kutoka Benki ya Dunia, Holger Kray alisema kwa hali ilivyo ya kilimo Tanzania, endapo kutakuwa na uwekezaji wa kutosha kwa sekta hiyo kwa angalau hata asilimia moja, takribani ajira 220,000 zinaweza kutengenezwa kwa mwaka.Alishauri uwekezaji zaidi katika sekta ya kilimo, uhusishe sekta binafsi, kwani huko ndiko kutakuwa na mageuzi makubwa ya kilimo.Alieleza kuwa tayari kupitia Programu ya Kuendeleza Sekta ya Kilimo Awamu ya Pili ASDP II ya serikali, uwekezaji binafsi kwenye kilimo unatarajia kuchangia kwenye eneo hilo kiasi cha dola za Marekani bilioni 20, kati ya dola za Marekani bilioni 45, zinazohitajika kwa ajili ya programu hiyo.Mchumi Mwandamizi Kilimo katika Benki ya Dunia, Emma Modemba alisema ripoti hiyo, imependekeza kuwa ili kuleta mabadiliko chanya zaidi ya kilimo, serikali haina budi kuhakikisha inaboresha mazingira ya biashara.Aidha, alisema ripoti hiyo imeshauri serikali kutenga fedha zaidi katika eneo hilo la kilimo, kwa kuwa huko ndiko kwenye ajira na kunakomgusa zaidi mtu masikini. Kwa mujibu wa ripoti hiyo, bajeti ya kilimo imekuwa ikiongezeka kila mwaka, ambapo kuanzia mwaka 2017 hadi 2019 imeongezeka kwa asilimia tatu.  <topic>: KITAIFA 